### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen besluttede på møde den 26. april 2023 at sælge tre udbudte projektarealer i [adresse] til boligformål samt at igangsætte planlægningen for boligområderne i overensstemmelse med den gældende kommuneplanramme. Sagen lægger op til Kommunalbestyrelsens beslutning om at godkende planforslaget for projektareal 3 med henblik på offentlig høring.

## Indstillinger

Direktøren indstiller, at

1. Forslag til Lokalplan nr. 595 for boligområde ved Tømmerup Banke, [adresse], godkendes til offentlig fremlæggelse i ca. 6 uger. (Bilag 2)
2. Screeningsafgørelsen om, at der ikke skal gennemføres miljøvurdering offentliggøres med en klagefrist på 4 uger. (Bilag 4)
3. Administrationen bemyndiges til at foretage evt. redaktionelle rettelser til planforslaget inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Der opleves stor interesse i at udvikle planlagte boligområder i Kalundborg Kommune, og i [adresse] udnyttes det sidste tilbageværende, ubebyggede boligområde gennem planlægningen for de tre solgte projektarealer. På bilag 1 ses boligområdernes placering samt forslag til den fremtidige boligudbygning. Udbygningen kan understøtte det lokale liv i [adresse] og byder samtidig på en boligtype, som der på nuværende tidspunkt ikke er mange af i [adresse], nemlig rækkehuse. Derudover har boligområdet en attraktiv placering i forhold [adresse], hvor der findes mange arbejdspladser, butikker og restauranter m.v.

De tre projektarealer til boligformål er solgt til to forskellige projektudviklere. Der er nu fulgt op med en nærmere planlægning for arealerne mhp. at udlægge områderne til rækkehuse i stedet for for parcelhuse, som den gældende lokalplan giver mulighed for. Forslaget kan ses i Bilag 2 og gælder for projektareal 3, som er ca. 19.600 m2. Forslaget for projektareal 1 og 2 fremlægges i en særskilt sag (Lokalplan nr. 594). De tre projektarealer er omfattet af Kommuneplanramme K10.B05 og Lokalplan nr. 5.1-3 for et boligområde ved [adresse] (fra 2006), der udlægger området til 45 parcelhusgrunde samt et stort grønt område med regnvandsbassin. Det store, grønne område friholdes fortsat for bebyggelse sikret gennem Lokalplan nr. 594, og det suppleres med endnu et blå/grønt, kommunalt ejet område på ca. 6000 m2 til ny regnvandshåndtering, der ligger centralt placeret mellem de tre projektarealer. Sidstnævnte udlægges gennem dette forslag. Den eksisterende lokalplan erstattes af de to nye lokalplaner, der begge er i overensstemmelse med den gældende kommuneplan.

*Om lokalplanforslaget (bilag 2)*Lokalplanens formål er at muliggøre opførelsen af maks. 66 rækkehuse i ét eller halvanden plan. Lokalplanen sikrer gode fælles grønne opholdsarealer mellem husene og ved at udlægge et større fælles friareal med mulighed for legeplads. Lokalplanområdet kobler sig til sine omgivelser ved at bevare en meget benyttet trampesti langs det østlige skel ud mod det åbne land, samt gennem nye stier, der sikrer god adgang til byen mod vest. Den interne vej lægges centralt i bebyggelsen. Der plantes en varieret beplantning med store træer, der forbinder bebyggelsen til de eksisterende levende hegn og til træ- og skovbevoksningen mod syd og til overdrevsbakkerne Tømmerup Banke. Lokalplanens formål er desuden at udlægge et stort område til regnvandshåndtering.

På initiativ af projektudviklerne er det undersøgt og vurderet muligt, at regnvand kan håndteres inden for området ved at lede regn- og overfladevand fra de to nye lokalplanområder til et kommunalt ejet areal med rimelige nedsivningsevner, jf. bilag 3 - notat om regnsvandshåndtering. Der etableres et stort bassin på det ca. 6.000 m2 store areal, som skal rumme vand fra lavninger, som fjernes, samt sikre mod en 100-års regnvejrshændelse. Herved vurderes det sandsynligt, at den eksisterende by, som ligger nedenstrøms de nye boligområder, ikke er i risiko for værre oversvømmelser end i nuværende situation. Lokalplanen sikrer gennem krav om en grundejerforening, at driften af regnvandshåndteringen påhviler grundejerforeningen eller jordudstykkeren, indtil en grundejerforening er stiftet.

I spildevandsplanen er lokalplanområdet udlagt til separat kloakering. Da det er vurderet  muligt, at regnvandet kan nedsives, skal der udarbejdes et tillæg til spildevandsplanen, som udlægger området til kun at være spildevandskloakeret.

*Miljøvurdering (bilag 4)*Administrationen har gennemført en screening af planforslaget efter lov om miljøvurdering af planer og programmer og af konkrete projekter (VVM), som har været i høring hos berørte myndigheder. Screeningen er vedlagt som bilag 4. Administration vurderer, at der ikke skal gennemføres en egentlig miljøvurdering.

*Videre proces*Administrationen forventer, at lokalplanforslaget kan fremlægges til endelig vedtagelse i september.

*Administrationen anbefaler*Administrationen anbefaler, at Kommunalbestyrelsen godkender planforslaget, og at det efterfølgende sendes i høring i ca. 6 uger. Planloven foreskriver en høring på mindst 4 uger, men det anbefales at forlænge høringen, da den strækker sig over sommerferieperioden.

## Økonomiske konsekvenser

Ingen.